་ལྔའི་སྐྱེ་བ་
ལ་ནི་མ་ཡིན་ནོ། །ཞེས་གསུངས་པ་ནི་གཙོ་བོར་སྔགས་ལམ་གྱིས་འདིར་ཚེ་གཅིག་ལའམ་བར་
དོ་སོགས་ལ་འཚང་རྒྱ་བ་ལ་གཙོ་བོར་དགོངས་པར་བཤད།
སྔགས་བླ་མེད་ཀྱི་ལམ་ཕར་ཕྱིན་གྱི་ལམ་དང་དོད་ཐུབ་སྦྱར་ན། བསྐྱེད་རིམ་ཕར་ཕྱིན་
ཐེག་པའི་ས་བརྒྱད་པ་མན་ཆད་དང་། ངག་དབེན་ས་དགུ་པ་དང་། སེམས་དབེན་དང་། སྒྱུ་ལུས་
ས་བཅུ་པའི་སྟོད་དང་། འོད་གསལ་དང་སློབ་པའི་ཟུང་འཇུག་ས་བཅུ་པའི་སྨད་དང་དོད་ཐུབ་ཙམ་
མོ། །བླ་མེད་རང་གི་ས་བཅུ་གསུམ་གྱི་ས་མཚམས་ནི། ཕ་རྒྱུད་ལྟར་ན། སྒོམ་སྟོབས་ཀྱིས་རླུང་
དབུ་མར་ཞུགས་གནས་ཐིམ་པར་བྱེད་པའི་སྣང་བའི་ཡེ་ཤེས་སྐྱེས་པ་ཚུན་བླ་མེད་རང་གི་ཚོགས་
ལམ་དང་། དེ་སྐྱེས་ནས་མ་དག་པའི་སྒྱུ་ལུས་དོན་གྱི་འོད་གསལ་དུ་འཇུག་ཁའི་བར་སྦྱོང་ལམ་
དང་། དོན་གྱི་འོད་གསལ་མཐོང་ལམ་ས་དང་པོ་རབ་ཏུ་དགའ་བ་དང་། སློབ་པའི་ཟུང་འཇུག་ལ་
ནང་གསེས་ཀྱི་སྒོམ་ལམ་སྐོར་དགུ་འབྱེད་ལ། མི་སློབ་པའི་ཟུང་འཇུག་ནི་བཅུ་གསུམ་པ་རྡོ་རྗེའི་
སའོ། །མ་རྒྱུད་ལྟར་ན། རྫོགས་རིམ་པའི་སེམས་དང་པོར་བརྟན་པ་ཚོགས་ལམ། རླུང་དབུ་མར་
ཚུད་དེ་ཡས་བབ་ཀྱི་དགའ་བཞིའི་ཚུལ་གྱིས་བདེ་སྟོང་དབྱེར་མེད་པའི་དཔེའི་ལྷན་སྐྱེས་མངོན་དུ་

གྱུར་པ་སྦྱོར་ལམ། མས་བརྟན་གྱི་དགའ་བཞིའི་ཚུལ་གྱིས་དོན་གྱི་ལྷན་སྐྱེས་མངོན་སུ་གྱུར་ཏེ་བྱང་
སེམས་སྤྱི་བོར་བརྟན་པས་དབུ་མའི་མདུད་པ་སོ་གཉིས་རིམ་གྱིས་གྲོལ་ནས་ཡུལ་ཉེར་བཞིའི་རྩ་
ཁམས་དྭངས་ཤིང་འཁོར་ལོ་དྲུག་སྒྲིབ་བྲལ་དུ་དག་ནས་ལས་རླུང་སྟོང་བརྒྱད་བརྒྱ་བཅུ་གཉིས་
འགགས་པས་ས་བཅུ་གཉིས་ཀྱི་བར་རིམ་པར་ཐོབ། དེ་ནས་རྩ་རླུང་ཐིག་ལེའི་ཆ་ཕྲ་བའམ་དྲི་མ་
གཏན་བྲལ་དུ་དྭངས་ཤིང་ཐ་མལ་གྱི་ལུས་དག་སྟེ་ཡེ་ཤེས་ཀྱི་སྐུ་འཇའ་ལུས་གྲུབ་ཚེ་བཅུ་གསུམ་
པ་མཐར་ཕྱིན་པའི་ས་ཐོབ་པར་བཤད་དོ།།
བླ་མེད་རང་ལུགས་ལ་འབྲས་བུ་རྡོ་རྗེ་འཆང་གི་གོ་འཕང་མངོན་དུ་བྱ་ཚུལ་ནི། སློབ་པའི་
ཟུང་འཇུག་པ་དེས་སྤྱོད་པ་སྤྱད་དེ་མཉམ་རྗེས་ཀྱི་དགེ་སྦྱོར་བསྐྱངས་པས་འབྲས་བུ་མཐར་ཐུག་
འཐོབ་ཏུ་ཉེ་བར་མཚན་མ་ལ། གཟུགས་ཕྲ་བ་དང་རེག་པ་དང་། ཁྱབ་པ་ཡང་དག་ཐོབ་པ་ཉིད།
རག་ཏུ་གསལ་བ་ཉིད་བརྟན་པ། དབང་ཕྱུག་ཉིད་དང་འདོད་དགུར་བསྒྱུར། ཞེས་པའི་དབང་ཕྱུག་
གི་ཡོན་ཏན་བརྒྱད་ཐོབ་ཚེ་ཡང་ཐོ་རངས་དོན་གྱི་འོད་གསལ་ཞིག་མངོན་དུ་བྱས་པའི་སྐད་ཅིག་
དང་པོས་ཤེས་སྒྲིབ་ཤིན་ཏུ་ཕྲ་བའི་གཉེན་པོ་བྱས་ཏེ། སྐད་ཅིག་གཉིས་པར། སཾ་བྷུ་ཊར། ས་འདི་
དགའ་ཞིང་མགུ་ལ་རངས་པས་རྣམ་པ་དྲུག་ཏུ་གཡོས་ཏེ། ཞེས་སོགས་གསུངས་པ་ལྟར་གྱི་ངོ་
མཚར་བའི་ལྟས་མང་པོ་དང་བཅས་ཤིང་། འཇུག་པ་ལས། ཇི་ལྟར་སྣོད་ཀྱི་དབྱེ་བས་མཁའ་ལ་
དབྱེ་བ་མེད་དེ་ལྟར། །ནས། མཁྱེན་བཟང་ཁྱོད་ཀྱིས་སྐད་ཅིག་གིས་ནི་ཤེས་བྱ་ཐུགས་སུ་ཆུད།།
ཅེས་གསུངས་པ་ལྟར་ཏེ། གཉིས་སུ་སྣང་བའི་འཁྲུལ་པའི་བག་ཆགས་ཐམས་ཅད་དྲུངས་ཕྱུང་པས་
ཆོས་ཐམས་ཅད་ཀྱི་དེ་ཁོ་ན་ཉིད་རོ་གཅིག་པ་དང་ཡེ་ཤེས་གཉིས་དབྱེར་མི་ཕྱེད་པར་ཞུགས་ནས་
ཆོས་ཀྱི་སྐུ་དེ་ལས་ནམ་ཡང་གཡོ་བ་མེད་པར་བཞུགས་པའོ།།
དུས་དེ་ཉིད་ཀྱི་ཚེ་ལུས་གང་ལ་གནས་ནས་དེ་མངོན་དུ་བྱས་པའི་ལུས་དེ་ཁ་སྦྱོར་བདུན་
ལྡན་གྱི་ལོངས་སྐུར་གྱུར་པ་དང་དབང་ཕྱུག་བརྒྱད་ལྡན་གྱི་མི་སློབ་པའི་ཟུང་འཇུག་འཐོབ་པ་ཡིན་

ཏེ། རྗེ་ངག་དབང་གྲགས་པས། །ལོངས་སྤྱོད་རྫོགས་དང་ཁ་སྦྱོར་བདེ་ཆེན་རང་བཞིན་མེད། སྙིང་
རྗེས་ཡོངས་གང་རྒྱུན་མི་འཆད་དང་འགོག་པ་མེད། ཡན་ལག་བདུན་དང་ལྡན་པའི་སངས་རྒྱས་
འདི་ཉིད་ནི། ཞེས་དང་། སྒྲོན་གསལ་ལས། སྐུ་ཡི་དབང་ཕྱུག་གསུང་གི་དབང་ཕྱུག་དང་། །དེ་
བཞིན་དུ་ཐུགས་ཀྱི་དབང་ཕྱུག་དང་། །རྫུ་འཕྲུལ་ཀུན་ཏུ་འགྲོ་བའི་དབང་ཕྱུག་དང་། །ཅི་འདོད་
འཕྲིན་ལས་ཡོན་ཏན་བརྒྱད་པའོ། །ཞེས་གསུངས་པ་ལྟར་རོ། །ལོངས་སྐུ་དེ་དང་དུས་མཉམ་དུ་
ཕྱོགས་བཅུའི་འཇིག་རྟེན་གྱི་ཁམས་ཐམས་ཅད་དུ་མཆོག་གི་སྤྲུལ་སྐུ་དང་། སྐྱེ་བཟོའི་སྤྲུལ་སྐུ་ཡང་
བྱེ་བ་འབུམ་ཐེར་སོགས་གྲངས་ལས་འདས་པར་འབྱུང་བ་དང་། ལོངས་སྐུ་སྤྲུལ་སྐུ་དེ་དག་ལས་
ཀྱང་སྤྲུལ་བསམ་གྱིས་མི་ཁྱབ་པ་འབད་རྩོལ་ལ་མི་ལྟོས་པར་བྱུང་ནས་སེམས་ཅན་གྱི་དོན་མཛད་
དོ། །དེའི་འཕྲིན་ལས་ནི། མངོན་རྟོགས་རྒྱན་ལས། དེ་བཞིན་འཁོར་བ་ཇི་སྲིད་འདིར། །ལས་ནི་
རྒྱུན་མི་འཆད་པར་འདོད། །ཅེས་དང་།
མཛད་པ་ཡང་། གསེར་འཕྲེང་ལས། སྐུ་སྟོན་པ་དང་གསུང་བརྗོད་པ་དང་། ཐུགས་མཛད་
པ་རྒྱུན་མི་འཆད་པ་དང་། ཞེས་དང་། ཁྱད་པར་དུ་ཐུགས་ཀྱི་མཛད་པ་ནི། རྒྱུ་བླ་མ་ལས། འགྲོ་
བའི་རྣམ་གྲོལ་འགྲུབ་ལ་བརྩོན་པ། །མཛད་པ་ཡིད་བཞིན་ནོར་བུ་རྒྱལ་བཞིན་ཏེ། །ཞེས་གསུངས་
པ་ལྟར་རོ། །ཞེས་གསང་ཆེན་རྡོ་རྗེ་ཐེག་པའི་རྣམ་གཞག་རིག་འཛིན་དགའ་སྟོན་ཞེས་བྱ་བ་ལས་
རྩ་བའི་ས་བཅད་གསུམ་པའི་ནང་ཚན་གྱི་བཞི་པ་འབྲས་བུ་མངོན་དུ་བྱ་བའི་ཚུལ་བཤད་པའི་
སྐབས་ཏེ་བཞི་པའོ།། །།
འདིར་སྨྲས་པ། སངས་རྒྱས་ལས་ཀྱང་དཀོན་པའི་རྡོ་རྗེ་ཐེག །རྒྱུད་སྡེ་བཞི་ཡི་དབང་དང་
དམ་ཚིག་དང་། །ལམ་དང་འབྲས་བུའི་རྣམ་གཞག་མ་ལུས་པ། །ཡན་ལག་ཚང་བར་བཀོད་འདི་
བླ་མའི་དྲིན། །དེ་ཡང་རྙེད་བཀུར་སྙན་གྲགས་འདོད་ཕྱིར་མིན། །བླ་མ་ལྷ་ཡི་བཀའ་དྲིན་གཟོ་ཆེད་
དང་། །གསང་སྔགས་ལམ་འདིར་བག་ཆགས་འཇོག་ཆེད་དུ། །གྲུ་གཟིངས་དགོངས་པ་བཀྲལ་

བའི་ཚུལ་དུ་བྱས། །འདི་ལ་འགལ་འཁྲུལ་ནོངས་པ་གང་མཆིས་པ། །བླ་མ་ཡི་དམ་རྣམས་ལ་
སྙིང་ནས་འཆགས། །བཟོད་པར་བཞེས་ནས་ནོངས་པ་དག་མཛད་ནས། །བསྟན་དང་འགྲོ་ལ་
ཕན་པའི་བཀའ་དྲིན་སྩོལ། །དགེ་བ་འདི་ཡིས་ཚེ་རབས་ཐམས་ཅད་དུ། །རྒྱལ་བའི་དམ་ཆོས་མ་
ལུས་འཛིན་པ་དང་། །ཟུང་འཇུག་གོ་འཕང་མྱུར་དུ་མངོན་བྱས་ཏེ། །འགྲོ་ཀུན་ལམ་འདིས་མྱུར་
དུ་སྒྲོལ་བར་ཤོག །
ཅེས་བླ་མ་རྡོ་རྗེ་འཆང་སུམ་པ་མཁན་ཆེན་ཨེར་ཏེ་ནི་པཎྜི་ཏ་ཡེ་ཤེས་དཔལ་འབྱོར་དཔལ་བཟང་
པོས་མཛད་པའི་སྔགས་ཀྱི་སྤྱི་དོན་རྒྱུད་སྡེའི་རྒྱ་མཚོའི་གྲུ་གཟིངས་ཞེས་བྱ་བའི་དོན་བཀྲལ་བའི་ཚུལ་
དུ་གསང་ཆེན་རྡོ་རྗེ་ཐེག་པའི་རྣམ་གཞག་གསལ་བར་བསྟན་པ་རིག་འཛིན་དགའ་སྟོན་ཞེས་བྱ་བ་འདི་
ནི། བླ་མ་དམ་པ་རྣམས་ཀྱི་ཞབས་རྡུལ་སྤྱི་བོར་མཆོད་པའི་མཐུས། རིག་པ་འཛིན་སྡེ་སྣོད་ལ་མོས་པ་
མི་དམན་ཞིང་བློ་ཁ་ཅུང་ཟད་ཕྱོགས་པ། གུ་ཤ ཱི་ཆོས་རྗེ་བློ་བཟང་ལྷུན་གྲུབ་བམ། མིང་གཞན་སྒེག་པའི་
རྡོ་རྗེ་བྱ་བས། རྩ་བའི་གཞུང་རྒྱུད་སྡེ་རྒྱ་མཚོའི་གྲུ་གཟིངས་ལ་གཞིར་བྱས་ཏེ། ཀུན་མཁྱེན་ཙོང་ཁ་པས་
མཛད་པའི་སྔོན་མེད་ཀྱི་ལེགས་བཤད་སྔགས་རིམ་ཆེན་མོ་དང་། རྡོ་རྗེ་འཆང་ངག་དབང་བློ་བཟང་ཆོས་
ལྡན་གྱི་རྡོར་འཕྲེང་དབང་ཆོག་དང་། རྒྱུད་དོན་སྙིང་པོ་བློ་བཟང་དགོངས་རྒྱན། བདེ་ཆེན་མྱུར་ལམ། ནཱ་
རོ་ཆོས་དྲུག་སོགས་དང་། མཁས་གྲུབ་རིན་པོ་ཆེའི་རྒྱུད་སྡེ་སྤྱིའི་རྣམ་གཞག་དང་། བ་སོ་ཆོས་རྒྱན་གྱི་
བསྐལ་བཟང་འཇུག་ངོགས་དང་། རྗེ་བློ་གྲོས་དཔལ་བཟང་གི་དངོས་གྲུབ་རྒྱ་མཚོ་དང་། རྗེ་ཙོང་ཁ་པའི་
ཐུགས་བཅུད་མཁས་མཆོག་དྷརྨ་ཀཱིརྟིས་མཛད་པའི་ཁྲིད་ཆེན་བརྒྱད་དང་། གཞན་ཡང་བླ་མ་དམ་པ་དུ་
མའི་སྔགས་ཕྱོགས་ཀྱི་ལེགས་བཤད་དུ་མས་བརྒྱན་ཅིང་། འདོན་ཆ་ཉེར་མཁོའི་རིགས་རྣམས་དམ་པ་
རྣམས་ཀྱིས་མཛད་པ་སོར་གནས་པ་བཞིན་བཅུག་སྟེ་སྦྱར་བའི་ཡི་གེ་པ་ནི་ཆོས་ལ་བློ་མིག་རྒྱས་ཤིང་།
དད་བརྩོན་ཤེས་རབ་ཕུན་སུམ་ཚོགས་པ་དང་ལྡན་པ། གཟབ་གཤར་སོག་ཡིག་སོགས་ཡིག་རིགས་སྣ་
ཚོགས་ལ་སོར་མོའི་མདོངས་མཐའ་ཅན། སྙུག་གུའི་གར་སྟབས་ཅི་འདོད་དུ་བསྒྱུར་ནུས་པའི་གུ་ཤ ཱི་དགེ་
སློང་བཀྲ་ཤིས་བསམ་འགྲུབ་ཀྱིས་སོ།།

འདིའི་རྫོགས་རིམ་གྱི་སྐོར་ཧ་ཅང་གསལ་བར་བཀོད་པས་བླ་མེད་ཀྱི་དབང་གོང་མ་མ་ཐོབ་
པའམ་ཐོབ་ཀྱང་སྔགས་ལ་མི་མོས་པའམ། མོས་ཀྱང་སྐབས་སུ་མ་བབ་པར་རྫོགས་རིམ་མཐོན་པོའི་
སྤྱོད་པ་ཐོ་ཅོར་བྱེད་པ་དང་། སྣོད་མིན་གཞན་ལའང་སྒྲོག་པར་བྱེད་པ་རྣམས་ལ་གསང་བར་བྱེད་པ་
རྣམས་ལ་གསང་བར་བྱེད་དགོས་པ་ཡིན། འདིས་ཀྱང་རྒྱལ་བའི་བསྟན་པ་སྤྱི་དང་ཁྱད་པར་དུ་རྒྱལ་བ་
བློ་བཟང་གྲགས་པའི་མདོ་སྔགས་ཀྱི་བསྟན་པ་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་ལ་
ཡུན་རིང་གནས་པར་གྱུར་ཅིག །བློ་འདས་དགའ་ཆེན་ཀུན་བཟང་རྡོ་རྗེ་སེམས། །ཡོན་ཏན་ལྷུན་རྫོགས་
གྲུབ་གཉིས་འདོད་རྒུའི་གཏེར། །མཐའ་ཡས་འགྲོ་བའི་དཔྱིད་དུ་འགྱེད་མཁས་པའི། །བཤེས་གཉེན་སྨྲ་
བའི་ཉི་མ་དེང་འདིར་བསྔགས། །ཀུན་རྨོངས་ཉེས་བརྒྱས་གཟིར་བའི་ཉམ་ཐག་འགྲོ། །ཚེ་གཅིག་ཉིད་
ལ་སྐུ་གསུམ་གོ་འཕང་ཆེར། །བདེ་བླག་བགྲོད་པའི་རྨད་བྱུང་ལམ་བཟང་ནི། །གསང་ཆེན་རྡོ་རྗེ་ཐེག་པ་
འདི་ཁོ་ན། །དཔལ་སྟུག་ནོར་བུའི་ཕོ་བྲང་ཉམས་དགའ་བར། །ཟུང་འཇུག་སྒྱུ་མའི་གར་མཁན་རྒྱལ་ཀུན་
ཡང་།།ཆེས་ཟབ་གསང་བའི་ཉེ་ལམ་ཟབ་མོ་ཡི། །འབབ་སྟེགས་འདི་ལ་མ་བསྟེན་འགའ་ཡང་མེད།།ཀྭ་
ཡེ་བླ་མེད་བདེ་བ་མཆོག་གི་སར། །ཐབས་མང་དཀའ་བ་མེད་པའི་མྱུར་ལམ་གྱིས། །བགྲོད་འདོད་བློ་
ལྡན་སྐལ་བཟང་སྐྱེ་བོ་རྣམས། །ཚུལ་འདིར་འབད་པ་དུ་མས་འཇུག་པར་རིགས། །དེ་སླད་མ་རིག་གཟུང་
འཛིན་དྲི་མ་ཀུན། །སྦྱོང་བྱེད་ཟབ་དོན་གསལ་བའི་ལེགས་བཤད་འདི། །ཐར་འདོད་མངོན་དགའ་སྤེལ་
བའི་དུས་སྟོན་དུ། །ལྷག་བསམ་དག་པས་པར་གྱི་ལམ་དུ་དྲངས། །འདི་ཡི་ལེགས་བྱས་བདུད་རྩི་འོ་མའི་
ཀླུང་། །བྱང་གྲོལ་མུ་ཏིག་དབུ་བའི་འཛུམ་དཀར་ཅན། །འོག་མིན་ཞིང་གི་སྙིང་པོར་འཕྱུར་བའི་རླབས།།
མཁའ་ཁྱབ་འགྲོ་བའི་ངལ་བསོར་འབེབ་གྱུར་ཅིག། །ཐུབ་པའི་ལེགས་གསུང་ཀུན་གྱི་སྙིང་པོའི་སྡོམ།།
བློ་བཟང་བདེ་བར་གཤེགས་པའི་ལུགས་ཟང་མཆོག། །མི་ཉམས་ནམ་མཁའི་མཐར་ཡང་རྫོགས་ལྡན་
གྱི། །བསྐལ་པ་འཛིན་པས་འགྲོ་འདི་སྐྱོང་གྱུར་ཅིག །བསླབ་གསུམ་འབྲས་བུས་དུད་པའི་ཀུན་དགའི་
ལྗོན། །བཤད་དང་སྒྲུབ་པའི་ལོ་འདབ་འབུམ་པ་ཅན། །རིག་གྲོལ་གདྒཱའི་རྡུལ་དང་འཐབ་པ་ཀུན། །ཡང་
དག་ཆོས་ལམ་རྩེན་པས་སྙེམས་གྱུར་ཅིག། །མཐའ་ཡས་ནོར་འཛིན་ལྟེ་བར་ཚངས་ཆེན་བློས། །རྣམ་

བཀོད་ལུས་ཅན་སྙིང་ལ་བྱམས་བརྩེའི་རིས། །མ་སྙིགས་ཨུཏྤལ་གསར་པའི་མལླི་ཀཱ། །རྣམ་པར་གྲོལ་
བས་འཇིག་རྟེན་དག་གྱུར་ཅིག། །འབྲེལ་ཐོགས་ཀུན་ཀྱང་བཤེས་གཉེན་དབང་གི་རྒྱལ། །དད་གསུམ་
རྒྱལ་མཚན་རྩེ་མོར་མངོན་མཆོད་པས། །ཁམས་གསུམ་རྒུད་པ་ཀུན་སེལ་དབྱིག་གི་ཆར། །འདོད་
རྒུར་འཇོ་བའི་སྐལ་བཟང་འཛིན་གྱུར་ཅིག །བདེ་སྟོང་ཟུང་དུ་འཇུག་པའི་ཡེ་ཤེས་ཀྱིས། །བརྟན་གཡོའི་
འཁོར་ལོ་དག་པ་རོ་གཅིག་ཏུ། །སྦྱངས་པས་ལུས་དང་ངག་ཡིད་སྐུ་གསུམ་གྱི། རྣམ་རོལ་སྒྱུ་མའི་སྤྲིན་
དུ་འཆར་གྱུར་ཅིག །ཕྲ་རགས་མགྱོགས་འགྲོས་བསྐུལ་བའི་ཀུན་རྟོག་དཔུང་། །བདེ་ཆེན་དབྱིངས་སུ་
དེངས་པའི་གཉུག་མའི་སེམས། །རྣམ་གསུམ་དག་པའི་རྡོ་རྗེར་བྱང་ཆུབ་པའི། །སྐུ་བཞིའི་རྒྱལ་ཐབས་
མཆོག་ལ་མྱུར་རེག་ཤོག །
ཅེས་པ་འདི་ཡང་ངེས་པ་དོན་གྱི་པཎྜི་ཏ་བློ་བཟང་ལྷུན་གྲུབ་ཀྱིས་མཛད་པའི་གསང་སྔགས་རྡོ་
རྗེ་ཐེག་པའི་ལམ་གྱི་རིམ་པའི་གནད་རྣམས་གསལ་བར་སྟོན་པའི་ལེགས་བཤད་རིག་འཛིན་དགའ་སྟོན་
འདི་ཉིད་འཇམ་མགོན་ཙོང་ཁ་པ་ཆེན་པོའི་སྔགས་རིམ་ཆེན་མོའི་ཟུར་རྒྱན་ལྟ་བུར་དོན་གསལ་གོ་བདེ་
མཁོ་གལ་ཆེ་ཡང་། དབུས་ཕྱོགས་འདིར་དཔེ་རྒྱུན་དཀོན་སྟབས་དུས་ཀྱིས་མཐའ་འདིར་གསང་ཆེན་ཐེག་
པའི་ལམ་བཟང་གསལ་བའི་ཆ་རྐྱེན་དུ་གཞུང་གནས་ནས་མཐུན་རྐྱེན་སྦྱར་ཏེ་པར་གཞི་གསར་བསྐྲུན་གྱི་
འགན་བླངས་ཐོག་པར་བརྐོའི་དོ་དམ་པར་གཟིམ་ཟུར་དར་རྒན་ཡེ་ཤེས་ཆོས་གྲགས་བསྐོ་བཞག་གིས་
ཐོག་མཐའ་བར་གསུམ་གྱི་གླ་ཕོགས་སོགས་གྱ་ནོམ་པར་བསྟབས་ཤིང་། ཞུས་དག་པ་འདན་ཆོས་འཁོར་
དགོན་གྱི་གྲྭ་རིགས་དགེ་སློང་བཟང་རྡོ་རྗེར་མ་དཔེ་ཞུ་གཏུགས་ཞིབ་འཇུག་སོགས་བལྟ་རྟོག་ཞིབ་ཏུ་
བགྱིད་བཅུག་ཐོག །པར་ཡིག་འབྲི་མི་སྙེ་མོ་ཡོན་བད་ཕུན་ཚོགས་དོན་ལྡན་དང་། བློ་བཟང་དམ་ཆོས།
བྱིངས་དགེ་ལེགས། བཀྲ་ཤིས་རྡོ་རྗེ། ཚེ་བརྟན་ནོར་བུ། ཆོས་བཟང་དོན་གྲུབ། ཚེ་རིང་ཆོས་འཕེལ་
བཅས་མི་བདུན་དང་། པར་བརྐོ་བ་དབུ་དྲུང་བསོད་ནམས་དབང་རྒྱལ། དབུ་ཆུང་ཕུན་ཚོགས་བློ་ལྡན་
དང་། པད་མ་ཚེ་རིང་། བྱིངས་བསོད་ནམས་སྟོབས་རྒྱལ། རྡོ་རྗེ་དོན་གྲུབ། ཚེ་རིང་དབང་རྒྱལ། ཚེ་རིང་
བཀྲ་ཤིས། ཚེ་དབང་བཀྲ་ཤིས། བཀྲ་ཤིས་བསོད་ནམས། དབང་ཕྱུག་རྡོ་རྗེ། བསོད་ནམས་རྡོ་རྗེ། འཆི་

མེད་རྣལ་རྒྱལ། ཕུན་ཚོགས་རབ་བརྟན། དངོས་གྲུབ་རྡོ་རྗེ་བཅས་ནས་བཟོ་རིས་བཀོད་ལེགས་རུ་ང་
དྭངས་བླངས་ཀྱིས་པར་གཞི་གསར་བསྐྲུན་ལེགས་གྲུབ་ཀྱི་པར་བྱང་སྨོན་ཚིག་འདི་ཡང་ཤཱཀྱའི་དགེ་སྦྱོང་
པད་དཀར་འཆང་བའི་སྐྱེ་ཕྲེང་བཅུ་བཞི་པ་ངག་དབང་བློ་བཟང་བསྟན་འཛིན་རྒྱ་མཚོ་སྲིད་གསུམ་དབང་
བསྒྱུར་མཚུངས་པ་མེད་པའི་སྡེར་འབོད་པས་སྦྱར་བ་གསང་ཆེན་བསྟན་པ་རྒྱས་པའི་རྒྱུར་གྱུར་ཅིག །
པར་འདི་འཕགས་མཆོག་འཇིག་རྟེན་དབང་ཕྱུག་གི་ཕོ་བྲང་ཆེན་པོ་པོ་ཏ་ལའི་འདབས་རོལ་ཞོལ་བཀའ་
འགྱུར་པར་ཁང་གངས་ཅན་ཕན་བདེའི་གཏེར་མཛོད་གླ